CELEX: 32020D0952
Language: lt
Date: 1593129600000
Title: Tarybos sprendimas (ES) 2020/952 2020 m. birželio 26 d. dėl Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimo sudarymo

3.7.2020   
               
               
                  LT
               
               
                  Europos Sąjungos oficialusis leidinys
               
               
                  L 212/10
               
            
         TARYBOS SPRENDIMAS (ES) 2020/952
         2020 m. birželio 26 d.
         dėl Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimo sudarymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 6 dalies antros pastraipos a punkto v papunkčiu ir 7 dalimi,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:
         
                     (1)
                  
                  
                     remiantis Tarybos ir Taryboje posėdžiavusių valstybių narių vyriausybių atstovų Sprendimu 2013/398/ES (2), Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimas (3) (toliau – Susitarimas) buvo pasirašytas 2013 m. birželio 10 d., su sąlyga, kad jis bus sudarytas;
                  
               
                     (2)
                  
                  
                     Susitarimą ratifikavo visos valstybės narės, išskyrus Kroatijos Respubliką, kuri prie Susitarimo prisijungia pagal 2012 m. Stojimo aktą. Protokolas, kuriuo, atsižvelgiant į Kroatijos Respublikos įstojimą į Europos Sąjungą, iš dalies keičiamas Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimas (4), pasirašytas 2015 m. vasario 19 d. vadovaujantis Tarybos sprendimu (ES) 2015/372 (5);
                  
               
                     (3)
                  
                  
                     Susitarimas turėtų būti patvirtintas Sąjungos vardu;
                  
               
                     (4)
                  
                  
                     Susitarimas turėtų būti įgyvendinamas laikantis Sąjungos pozicijos, kad teritorijos, kurias Izraelis administruoja nuo 1967 m. birželio mėn., nėra Izraelio Valstybės teritorijos dalis;
                  
               
                     (5)
                  
                  
                     Sprendimo 2013/398/ES 4 ir 5 straipsniuose išdėstytos nuostatos dėl sprendimų priėmimo ir atstovavimo, susijusių su įvairiais Susitarime išdėstytais klausimais. Atsižvelgiant į 2015 m. balandžio 28 d. Teisingumo Teismo sprendimą byloje C-28/12 (6)
                        Komisija prieš Tarybą, tos nuostatos turėtų būti nebetaikomos. Atsižvelgiant į Sutartis, nebūtina nustatyti naujų nuostatų tais klausimais, o taikyti Sprendimo2013/398/ES 6 straipsnyje nustatytų nuostatų dėl informacijos Komisijai teikimo nebebūtina. Todėl Sprendimo 2013/398/ES 4 straipsnio 2–5 dalys ir 5 bei 6 straipsniai turėtų būti nebetaikomi nuo šio sprendimo įsigaliojimo dienos,
                  
               PRIĖMĖ ŠĮ SPRENDIMĄ:
         
            1 straipsnis
            Sąjungos vardu patvirtinamas Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimas (7).
         
         
            2 straipsnis
            Tarybos pirmininkas Sąjungos vardu pateikia Susitarimo 30 straipsnio 2 dalyje numatytą pranešimą.
         
         
            3 straipsnis
            Poziciją, kurios Sąjungos vardu turi būti laikomasi dėl jungtinio komiteto sprendimų, priimamų pagal Susitarimo 27 straipsnio 6 dalies a punktą ir susijusių su Sąjungos teisės aktų įtraukimu į Susitarimo IV priedą, atlikus reikiamus techninius patikslinimus, išreiškia Komisija, pasikonsultavusi su Taryba arba jos parengiamaisiais organais, jei Taryba taip nusprendžia.
         
         
            4 straipsnis
            Sprendimo 2013/398/ES 4 straipsnio 2–5 dalys ir 5 bei 6 straipsniai nustoja būti taikomi šio sprendimo įsigaliojimo dieną.
         
         
            5 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2020 m. birželio 26 d.
            
               
                  Tarybos vardu
               
               
                  Pirmininkė
               
               A. METELKO-ZGOMBIĆ
            
         
         
            (1)  2020 m. birželio 17 d. pritarimas (dar nepaskelbta Oficialiajame leidinyje).
         
            (2)  2012 m. gruodžio 20 d. Tarybos ir Taryboje posėdžiavusių valstybių narių vyriausybių atstovų sprendimas 2013/398/ES dėl Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimo pasirašymo Europos Sąjungos vardu ir laikino taikymo (OL L 208, 2013 8 2, p. 1).
         
            (3)  OL L 208, 2013 8 2, p. 3.
         
            (4)  OL L 64, 2015 3 7, p. 3.
         
            (5)  2014 m. spalio 8 d. Tarybos sprendimas (ES) 2015/372 dėl protokolo, kuriuo, atsižvelgiant į Kroatijos Respublikos įstojimą į Europos Sąjungą, iš dalies keičiamas Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimas, pasirašymo Sąjungos bei jos valstybių narių vardu ir laikino taikymo (OL L 64, 2015 3 7, p. 1).
         
            (6)  2015 m. balandžio 28 d. Teisingumo Teismo sprendimas byloje Komisija prieš Tarybą, byla C-28/12, ECLI:EU:C:2015:282.
         
            (7)  Susitarimo tekstas paskelbtas OL L 208, 2013 8 2, p. 3 kartu su sprendimu dėl pasirašymo.